Prokureur vas wat glo eie dood vervalsAdriaan Venter. Foto: Facebook ŉ Voormalige prokureur van Vryheid in KwaZulu-Natal is in hegtenis geneem nadat hy na bewering sy eie dood vervals het as deel van beweerde versekeringsbedrog. Kapt. Nqobile Gwala, woordvoerder van die polisie, het aan Maroela Media bevestig ŉ 34-jarige man en 25-jarige vrou is vandeesweek in Durban in hegtenis geneem in verband met beweerde versekeringsbedrog nadat een van hulle op 28 Augustus vanjaar ŉ bedrieglike versekeringseis in verband met ŉ persoon se afsterwe ingedien het. Die twee verdagtes het Vrydag in die Durban-landdroshof verskyn op aanklag van bedrog. Gwala kon nie onmiddellik die uitkoms van die hofverrigtinge bevestig nie. Die saak word deur die Punt-polisiestasie in Durban ondersoek. Die Vryheid Herald het die twee verdagtes as Adriaan Venter en sy verloofde geïdentifiseer. Gwala wou egter nie die name van die verdagtes onmiddellik bevestig nie. Die Vryheid-gemeenskap is in Julie vanjaar geruk deur die skielik afsterwe van Venter wat ŉ regsfirma op dié dorp bedryf het. Vryheid Herald het destyds ŉ boodskap van Venter se ouers, Frik en Remertha Venter, geplaas waarin hulle skryf dat hulle almal in kennis wil stel van die afsterwe van hul seun. In die boodskap word beweer dat Venter op 25 Julie 2017 aan ŉ hartaanval gesterf het. Die berig lui verder dat Venter se praktyk ŉ eenmanspraktyk was, en dat die firma om daardie rede nie meer bestaan nie. Venter se verloofde het in dié tyd ook ŉ foto van haar en Venter op haar Facebook-profiel gedeel waarna talle mense hul skok oor sy skielike afsterwe uitgespreek het en boodskappe van bemoediging gedeel het. ŉ Gedenkdiens vir Venter is in ŉ kerk op die dorp gehou.